Schultheis und ratt
zuͤ Bern
Unser frûntlich grüss zü vor, lieber schulths. Als wir denn unser treflichen und wîsen
bottschafft da oben bi den unsren gehebt hant, die denn inen erzalt hatten, wie den̄
die sachen von disen kriegen ein gestalt gewunnen hant und ouch noch stand
zem teil, und inen ouch ander sachen eroffnet und mit inen sich erkundett hant.
Das alles nit ze maelden notdûrftig ist. Hant die selben unser botten ûns ouch
eigenlichen fûrbracht, was denn die selben unser lieben getrûwen mit inen
gerett hant. Es sy von der koͤiffen des boͤsen pfennigs oder ander sachen wegen,
das ouch die selben unser botten an ûns guͤtlichen meinden ze bringen. Das si
ouch gtan und ûns dabi geruͤmt hant, wie guetlich si von inen empfan-
gen sint und gelassen, des wir inen guͤtlichen dangk sagen und nach dem
als wir von unsern botten der sachen glegenheit verstanden hant und die
selben unser lieben getrûwen in unsren sachen allweg willig funden hant, so
hant wir soeliche ir liebi, trûw und den guͤtlichen, dienstbaren willen ange-
sechen und gedacht, inen ouch gnedenclichen und guͤtlichen ze willen, und
wellent inen also vergûnstigen und bi irem harkomen bliben lan, das si
das ir, so si denn ze verkouffen willen hant, verkouffen und geben mugen,
dem si wend un̄ war si wellen un̄ getrûwen inen ouch da bi. Dennecht
wol sie fuͤren ouch ûns zuͦ semlich ir veil guͦt und lassen das asiner ûns
und den unsren werden, umb einn glichen bescheidnen pfennīg und guͦt-
licher denn ander lûten, als wir ouch des da har von iro liebi gemant hant
von des boͤsen pfennigs wegen, ist war, das wir den uff das land geschlagē
hatten und als man nas fuͤrt in etzlich kilcherinē hatten win bestelt, das
man den also ze Mûnsingen schetzen soͤlt, und wand nit in dem uffsatz uns'
will, was das inn jemā in unsern lendren geben soͤlt, als ouch das merklich
ist, bi denen so den win ze rugg in die lender fuͤrent. Und hant also ir geb-
nen bûrgen lidig geseit und bestelt, das soelich win, so inen zuͤ gant, an
semlich schatzung dûr gan mugen. Und wand wir allweg ir gemach
nutz und fromen fûrderen und ouch das mit guͤtem willen tuͤn welten und
wellen. So hant wir den mercht ze Thun wider uff getā und goͤnnen
korn und andr graͤt dar ze haben, umb das die unsren sich da mit korn
finden ze versechen und ouch ander ir veil guͦt dar ze fuͤren und ze ver-
triben. Das ouch du also den unsren ze wûssen tuͤn macht und sold.
Datū ipsa die stē Katherine virgs̄ anno Dm̄ etc xliii.